CELEX: 32021R1175
Language: el
Date: 2021-07-16 00:00:00
Title: Κανονισμός (ΕΕ) 2021/1175 της Επιτροπής της 16ης Ιουλίου 2021 για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση πολυολών σε ορισμένα προϊόντα ζαχαροπλαστικής με μειωμένη ενεργειακή αξία (Κείμενο που παρουσιάζει ενδιαφέρον για τον ΕΟΧ)

19.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 256/53
               
            
         ΚΑΝΟΝΙΣΜΟΣ (ΕΕ) 2021/1175 ΤΗΣ ΕΠΙΤΡΟΠΗΣ
         της 16ης Ιουλίου 2021
         για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση πολυολών σε ορισμένα προϊόντα ζαχαροπλαστικής με μειωμένη ενεργειακή αξία
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
         Εκτιμώντας τα ακόλουθα:
         
                     (1)
                  
                  
                     Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο με τα πρόσθετα τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
                  
               
                     (2)
                  
                  
                     Ο εν λόγω κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
                  
               
                     (3)
                  
                  
                     Στις 18 Δεκεμβρίου 2018 υποβλήθηκε αίτηση για την έγκριση της χρήσης πολυολών ως γλυκαντικών σε προϊόντα ζαχαροπλαστικής μειωμένης ενεργειακής αξίας με σκληρή επικάλυψη (καραμέλες και γλειφιτζούρια), προϊόντα ζαχαροπλαστικής μειωμένης ενεργειακής αξίας με μαλακή επικάλυψη (καραμέλες για μάσημα, φρουτότσιχλες και αφρώδη προϊόντα ζάχαρης/ζαχαρωτά τύπου marshmallows), ζαχαρωτά γλυκόρριζας, αμυγδαλωτά και αμυγδαλόπαστα, δροσιστικές παστίλιες για τον λαιμό έντονα αρωματισμένες και μικροπροϊόντα που φρεσκάρουν την αναπνοή. Στη συνέχεια, η αίτηση αυτή κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
                  
               
                     (4)
                  
                  
                     Οι πολυόλες είναι γλυκαντικές ουσίες χαμηλής θερμιδικής αξίας και μπορούν να χρησιμοποιηθούν για τη μερική ή ολική αντικατάσταση θερμιδικών σακχάρων σε ορισμένα προϊόντα ζαχαροπλαστικής. Αυτό έχει ως αποτέλεσμα τη μείωση της θερμιδικής αξίας τους και την προσφορά στους καταναλωτές προϊόντων με μειωμένη ενεργειακή αξία σύμφωνα με το άρθρο 7 του κανονισμού (ΕΚ) αριθ. 1333/2008. Η συνδυασμένη χρήση πολυολών και σακχάρων σε προϊόντα ζαχαροπλαστικής με μειωμένη ενεργειακή αξία παρέχει γλυκύτητα στα προϊόντα και τις επιθυμητές λειτουργίες και οργανοληπτικές ιδιότητες που δεν μπορούν να επιτευχθούν με άλλα συστατικά ή με τη χρήση μόνο πολυολών.
                  
               
                     (5)
                  
                  
                     Η περιορισμένη χρήση πολυολών ως γλυκαντικών θεωρείται αποδεκτή στα τρόφιμα, υπό την προϋπόθεση ότι λαμβάνεται υπόψη η υπακτική δράση τους (3). Ο κανονισμός (ΕΚ) αριθ. 1333/2008 δεν επιτρέπει γενικά τη χρήση πολυολών στα ποτά λόγω του υπακτικού δυναμικού τους. Ωστόσο, όταν χρησιμοποιούνται σε στερεά τρόφιμα, όπως τα προϊόντα ζαχαροπλαστικής τα οποία αφορά η αίτηση, οι πολυόλες είναι απίθανο να προκαλέσουν ανεπιθύμητα υπακτικά συμπτώματα κάτω από μια ημερήσια κατανάλωση 20 g πολυολών από όλες τις πηγές (4). Ως εκ τούτου, ο κανονισμός (ΕΚ) αριθ. 1333/2008 επιτρέπει ήδη τη χρήση τους επί της αρχής quantum satis στην κατηγορία τροφίμων 05.2 «Άλλα είδη ζαχαροπλαστικής, μεταξύ των οποίων μικροπροϊόντα αρωματισμού της αναπνοής», μεταξύ άλλων, για την ολική αντικατάσταση σακχάρων σε προϊόντα χωρίς πρόσθετα σάκχαρα. Η προτεινόμενη επέκταση της χρήσης αφορά μόνο τη μερική αντικατάσταση σακχάρων στους ίδιους τύπους προϊόντων και, ως εκ τούτου, οι πολυόλες θα χρησιμοποιούνται σε επίπεδο που δεν συνδέεται με ανεπιθύμητα υπακτικά συμπτώματα.
                  
               
                     (6)
                  
                  
                     Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητεί τη γνώμη της Αρχής για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Η έγκριση της χρήσης πολυολών ως γλυκαντικών σε προϊόντα ζαχαροπλαστικής με μειωμένη ενεργειακή αξία, παράλληλα με την ήδη εγκεκριμένη χρήση τους σε είδη ζαχαροπλαστικής χωρίς πρόσθετα σάκχαρα, αποτελεί επικαιροποίηση του εν λόγω καταλόγου, η οποία δεν ενδέχεται να έχει επιπτώσεις στην ανθρώπινη υγεία. Επομένως, δεν είναι αναγκαίο να ζητηθεί η γνώμη της Αρχής. Για να εξασφαλιστεί ότι οι καταναλωτές λαμβάνουν επαρκείς πληροφορίες, η επισήμανση των τροφίμων που περιέχουν πάνω από 10 % πρόσθετες πολυόλες εγκεκριμένες σύμφωνα με το παράρτημα II του κανονισμού (ΕΚ) αριθ. 1333/2008 πρέπει να περιλαμβάνει την υποχρεωτική ένδειξη «η υπερβολική κατανάλωση μπορεί να έχει υπακτική επίδραση», σύμφωνα με το παράρτημα III του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου (5).
                  
               
                     (7)
                  
                  
                     Ως εκ τούτου, είναι σκόπιμο να εγκριθεί η χρήση επί της αρχής quantum satis πολυολών ως γλυκαντικών σε ορισμένα προϊόντα με μειωμένη ενεργειακή αξία που αναφέρονται στην πρώτη πρόταση της αιτιολογικής σκέψης 3 στην υποκατηγορία τροφίμων 05.2 «Άλλα είδη ζαχαροπλαστικής, μεταξύ των οποίων μικροπροϊόντα αρωματισμού της αναπνοής».
                  
               
                     (8)
                  
                  
                     Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 31.12.2008, σ. 16.
         
            (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
         
            (3)  Έκθεση της επιστημονικής επιτροπής τροφίμων (SCF) σχετικά με τα γλυκαντικά (SCF, 1984), γνώμη της επιστημονικής επιτροπής τροφίμων για την ερυθριτόλη (γνώμη της 5ης Μαρτίου 2003).
         
            (4)  Έκθεση της επιστημονικής επιτροπής τροφίμων για τα γλυκαντικά (γνώμη που διατυπώθηκε από την SCF στις 11 Δεκεμβρίου 1987 και στις 10 Νοεμβρίου 1988).
         
            (5)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).
      
      
         
            ΠΑΡΑΡΤΗΜΑ
            Στο μέρος Ε του παραρτήματος II του κανονισμού (ΕΚ) αριθ. 1333/2008, στην κατηγορία τροφίμων 05.2 «Άλλα είδη ζαχαροπλαστικής, μεταξύ των οποίων μικροπροϊόντα αρωματισμού της αναπνοής», παρεμβάλλεται η ακόλουθη εγγραφή μετά την εγγραφή για την ομάδα IV «Πολυόλες» που επιτρέπονται με τον περιορισμό «μόνο κρυσταλλωμένα φρούτα, με μειωμένη ενεργειακή αξία ή χωρίς πρόσθετα σάκχαρα»:
            
               
                            
                        
                        
                           «Ομάδα IV
                        
                        
                           Πολυόλες
                        
                        
                           
                              quantum satis
                           
                        
                        
                            
                        
                        
                           μόνο καραμέλες και γλειφιτζούρια, καραμέλες για μάσημα, φρουτότσιχλες και αφρώδη προϊόντα ζάχαρης/ζαχαρωτά τύπου marshmallows, ζαχαρωτά γλυκόρριζας, αμυγδαλωτά και αμυγδαλόπαστα, μικροπροϊόντα που φρεσκάρουν την αναπνοή και δροσιστικές παστίλιες για τον λαιμό έντονα αρωματισμένες», με μειωμένη ενεργειακή αξία ή χωρίς πρόσθετα σάκχαρα»